หนูเพิ่งเริ่มทำงานที่ต้องมีการสัมผัสสัตว์บ่อยๆค่ะ หนูเคยฉีดยาแบบป้องกันล่วงหน้ามาแล้ว 3 เข็ม จากสถานเสาวภา แบบเข้าผิวหนัง 0-7-21 สิ้นสุดไปวันที่ 23 มิ.ย.หลังจากนั้น ได้ ฉีดกระตุ้นบ่อยๆ คือ เดือน ส.ค. 1 เข็ม เดือน ก.ย. 1 เข็ม และเดือน ต.ค. 2 เข็ม โดยเข็มสุดท้ายที่ได้ฉีดกระตุ้นคือเมื่อ 30 ต.ค.ค่ะ พอมาเมื่อวาน หนูไปให้อาหารแมวจรจัด แล้วบังเอิญโดนมันข่วน อยากทราบว่า ต้องไปฉีดกระตุ้นอีกหรือไม่คะ เพราะเพิ่งผ่านการฉีดกระตุ้นล่าสุดมาแค่ 5 วัน? อีกคำถามคือ การฉีดวัคซีนที่หนูได้ฉีดไป จะป้องกันได้นานแค่ไหนคะ ต่อจากนี้ถ้าโดนข่วนอีก ต้องไปฉีดอีกหรือไม่คะ
สวัสดีค่ะ หากเคยฉีดวัคซีนแบบป้องกันล่วงหน้าครบตามกำหนดนัดไปแล้วเมื่อ 23 มิ.ย. 61 ร่างกายก็จะมีภูมิคุ้มกันต่อเชื้อไปตลอด เพียงแต่จะไม่อยู่ในระดับสูงเพียงพอในการป้องกันการเกิดโรค ดังนั้นเมื่อถูกสัตว์กัดหรือข่วน จึงต้องฉีดวัคซีนกระตุ้นซึ่งหากเคยได้ฉีดกระตุ้นไปแล้วเมื่อ ส.ค., ก.ย. และ ต.ค. 61 เมื่อโดนแมวข่วนในวันนี้วันที่ 5 พ.ย. ยังไม่จำเป็นต้องฉีดกระตุ้นอีก เพราะระดับภูมิคุ้มกันที่เกิดจากการฉีดกระตุ้นไปถึง 3 ครั้งนั้นจะสูงเพียงพอในการป้องกันการเกิดโรคได้ค่ะหลังจากนี้ หากโดนสัตว์กัดหรือข่วนอีกภายในประมาณ 1 ปี ยังไม่จำเป็นต้องฉีดวัคซีนกระตุ้นอีกค่ะ และหากต้องทำงานสัมผัสกับสัตว์บ่อยๆ หลังจากครบ 1 ปีนับจากวันที่ 30 ต.ค. 61 ก็ให้ไปฉีดกระตุ้นอีก 1 เข็ม เพื่อให้ระดับภูมิคุ้มกันสูงเพียงพอในการป้องกันการเกิดโรคไปได้นานต่อเนื่อง และหลังจากนั้น ก็ให้แีดกระตุ้น 1 เข็มทุกๆ 2-3 ปีค่ะ